नंदगांव की गोपियों ने बरसाना से आए ग्वालों के साथ खेली लठमार होली
मथुरा | देशभर में होली 13 मार्च को खेली जाएगी लेकिन मथुरा में रविवार से ही चारों ओर अबीर-गुलाल बिखर रहा है। पूरे आठ दिन तक यहां होली खेली जाएगी। पूरा ब्रजमंडल “फाग’ गीतों से गूंज रहा है। मंगलवार को बरसाना से आए पुरुषों के साथ नंदगांव की महिलाओं ने लठमार होली खेली। नंदगांव की सजी-धजीं महिलाएं लाठियों के साथ बरसाने के हुरियारों का इंतजार कर रही थीं। दरअसल एक दिन पहले नंदगांव के पुरुष जब बरसाने गए थे तो वहां की गोपियों ने लठमार होली से उनका स्वागत किया था तो मंगलवार को उसका बदला नंदगांव की गोपियां लेंगी। होली की शुरुआत मंदिर से हुई जहां स्थानीय लोगों के साथ बड़ी संख्या में पर्यटक भी मौजूद थे। यहां पर रंग खेलने के बाद लोग नंदचौक पर आए और फिर शुरू हुई विश्व प्रसिद्ध लठमार होली।
क्या है लठमार होली
दरअसल, नवमी के दिन राधारानी के बुलावे पर नंदगांव के ग्वाल बरसाना में होली खेलने जाते हैं, वहीं बरसाना के हुरियार नंदगांव की हुरियारिनों से होली खेलने दशमी के दिन नंदगांव आते हैं। तब नंद चौक पर होली के रसिया गायन के बीच होती है धमाधम लठमार होली। इस बार दशमी मंगलवार को थी तो राधाजी के गांव बरसाने के पुरुष कृष्णजी के गांव नंदगांव पहुंचे थे जहां रंग और लाठियों के साथ उनका खूब स्वागत हुआ। -फोटो : ताराचंद गवारिया
मथुरा से लाइव
hin_Deva hin_Deva hin_Deva awa_Deva bho_Deva